[pic] | EUROOPAN KOMISSIO |

Bryssel 15.6.2010

KOM(2010)280 lopullinen

2010/0168 (NLE)

Ehdotus:

NEUVOSTON PÄÄTÖS,

moottoriajoneuvojen hyväksymistä sähköturvallisuuden osalta koskevan Yhdistyneiden Kansakuntien Euroopan talouskomission säännön nro 100 pakollisesta soveltamisesta

PERUSTELUT

Ehdotus: Neuvoston päätös moottoriajoneuvojen hyväksymistä sähköturvallisuuden osalta koskevan Yhdistyneiden Kansakuntien Euroopan talouskomission säännön nro 100 pakollisesta soveltamisesta

1. Ehdotuksen tausta

Kun otetaan huomioon tieliikenteen hiilipäästöjen vähentämisen tärkeys sekä öljyn hinta ja öljyn toimitusvarmuuteen liittyvät ongelmat, sähköauto (hybridi- ja täyssähköiset autot) saattaa hyvinkin olla käyttökelpoinen vaihtoehto perinteisille fossiilisia polttoaineita käyttäville polttomoottoreille. Päätöksen hyväksyminen olisi merkittävä askel eteenpäin pyrittäessä turvaamaan yleisen turvallisuuden korkea taso sekä markkinoille enenevässä määrin tuotavien sähköajoneuvojen sisämarkkinoiden asianmukainen toiminta. Uuden puitedirektiivin (direktiivi 2007/46/EY) mukaisesti moottoriajoneuvojen tyyppihyväksyntää koskevaa lainsäädäntöä on laajennettu niin, että se kattaa kaikki tieliikenteessä käytettävät ajoneuvot. Niinpä se kattaa myös vaihtoehtoista voimansiirtoa käyttävät ajoneuvot, kuten täyssähköiset ja hybridiautot. Ehdotuksen tarkoituksena on varmistaa, että kaikki Euroopan markkinoilla olevat sähköajoneuvot on valmistettu yhteisten turvallisuusstandardien mukaisesti, ja tällä tavoin suojata ajoneuvojen käyttäjiä joutumasta kosketukseen ajoneuvon korkeajännitteisten osien kanssa. UNECE:n säännössä nro 100 esitetään turvallisuusvaatimukset sähköisellä voimansiirrolla varustettujen ajoneuvojen (täyssähköiset ja hybridiajoneuvot) hyväksyntää varten. UNECE:n säännön nro 100 noudattamisen tekeminen pakolliseksi yksinkertaistaisi hyväksyntämenettelyä yhdenmukaistettujen sähköturvallisuusvaatimusten ansiosta. Ehdotuksella on laaja tuki, sillä yhdenmukaistetut testivaatimukset yksinkertaistavat sähköajoneuvojen hyväksyntää. Sillä korvataan joidenkin jäsenvaltioiden erilaiset hyväksymiskäytännöt, mikä tuo huomattavia säästöjä valmistajille. |

2. KUULEMISET JA VAIKUTUSTEN ARVIOINTI |

Ei sovelleta. |

3. EHDOTUKSEEN LIITTYVÄT OIKEUDELLISET NÄKÖKOHDAT UNECE:n säännön nro 100 soveltamisen tekeminen pakolliseksi yksinkertaistaisi hyväksyntämenettelyä yhdenmukaistettujen sähköturvallisuusvaatimusten ansiosta. Yhdenmukaistetut testivaatimukset yksinkertaistavat sähköajoneuvojen hyväksyntää korvaamalla joidenkin jäsenvaltioiden erilaisia hyväksymiskäytäntöjä, ja näin ne tuovat huomattavia säästöjä valmistajille. Ehdotuksen oikeusperusta on puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetun Euroopan parlamentin ja neuvoston direktiivin 2007/46/EY 34 artiklan 2 kohta. Ehdotuksen tavoitteita ei voida saavuttaa riittävällä tavalla pelkästään jäsenvaltioiden toimin. Ehdotuksen tavoitteet voidaan saavuttaa paremmin EU-tason toimin, koska niin vältetään muutoin tapahtuva sisämarkkinoiden hajanaistuminen ja parannetaan ajoneuvojen turvallisuutta ja ympäristöominaisuuksia. Näin ollen ehdotus on toissijaisuusperiaatteen mukainen. Ehdotus on suhteellisuusperiaatteen mukainen, koska se ei ylitä sitä, mikä on tarpeen sen tavoitteiden saavuttamiseksi; tavoitteena on varmistaa sisämarkkinoiden moitteeton toiminta ja taata samalla korkeatasoinen suoja yleiselle turvallisuudelle ja ympäristölle. 4. TALOUSARVIOVAIKUTUKSET Ehdotuksella ei ole vaikutuksia EU:n talousarvioon. 5. LISÄTIEDOT Ehdotettu toimenpide koskee ETA-sopimuksen soveltamisalaan kuuluvaa alaa, minkä vuoksi se on ulotettava koskemaan Euroopan talousaluetta. |

2010/0168 (NLE)

Ehdotus: NEUVOSTON PÄÄTÖS,

moottoriajoneuvojen hyväksymistä sähköturvallisuuden osalta koskevan Yhdistyneiden Kansakuntien Euroopan talouskomission säännön nro 100 pakollisesta soveltamisesta

(ETA:n kannalta merkityksellinen teksti)

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan yhteisön liittymisestä Yhdistyneiden Kansakuntien Euroopan talouskomission (UNECE) sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus) 27 päivänä marraskuuta 1997 tehdyn neuvoston päätöksen 97/836/EY[1],

ottaa huomioon puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetun Euroopan parlamentin ja neuvoston direktiivin 2007/46/EY (puitedirektiivi)[2] ja erityisesti sen 34 artiklan 2 kohdan,

ottaa huomioon moottoriajoneuvojen, niiden perävaunujen sekä niihin tarkoitettujen järjestelmien, osien ja erillisten teknisten yksiköiden yleiseen turvallisuuteen liittyvistä tyyppihyväksyntävaatimuksista 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 661/2009[3] ja erityisesti sen 5 artiklan 2 kohdan m alakohdan,

ottaa huomioon Euroopan komission ehdotuksen[4],

ottaa huomioon Euroopan parlamentin lausunnon[5]

sekä katsoo seuraavaa:

1. Sähköisen voimansiirron kautta käyttövoimansa saavien ajoneuvojen (hybridisähköajoneuvot ja täyssähköiset ajoneuvot) avulla voidaan vähentää merkittävästi ajoneuvojen päästöjä, ja sen vuoksi niitä pidetään kiinnostavana ratkaisuna edettäessä kohti kestävää liikkuvuutta.

2. Sähköinen voimasiirto toimii korkeilla jännitetasoilla. Hyvän yleisen turvallisuuden varmistamiseksi on tarpeen vahvistaa tyyppihyväksyntää koskevat vaatimukset ajoneuvojen sähköisen voimansiirron turvallisuuden osalta.

3. Yhdistyneiden Kansakuntien Euroopan talouskomission sääntöön nro 100 sisältyvien yhdenmukaistettujen vaatimusten avulla halutaan poistaa tekniset esteet vuoden 1958 sopimuksen osapuolten välisessä moottoriajoneuvojen kaupassa ja varmistaa korkea turvallisuustaso.

4. EU on liittynyt UNECE:n sääntöön nro 100 neuvoston päätöksellä 97/836/EY.

5. Direktiivissä 2007/46/EY säädetään mahdollisuudesta, jonka mukaan UNECE:n sääntöjen soveltaminen ajoneuvojen EY-tyyppihyväksyntään voidaan tehdä pakolliseksi.

6. Asetuksen (EY) N:o 661/2009 mukaisesti valmistajien on varmistettava, että ajoneuvot, järjestelmät, osat ja erilliset tekniset yksiköt vastaavat sähköturvallisuusvaatimuksia. Sellaisten asiaa koskevien UNECE:n sääntöjen, joiden soveltaminen on pakollista, mukaisesti tehtyä tyyppihyväksyntää pidetään kyseisen asetuksen ja sen täytäntöönpanotoimenpiteiden mukaisena EY-tyyppihyväksyntänä.

7. UNECE:n sääntö nro 100 on otettava osaksi moottoriajoneuvojen tyyppihyväksyntäjärjestelmää ja näin ollen sisällytettävä EU:ssa voimassa olevaan lainsäädäntöön,

ON HYVÄKSYNYT TÄMÄN PÄÄTÖKSEN:

1 artikla

8. Yhdistyneiden Kansakuntien Euroopan talouskomission sääntöä nro 100, muutossarja 01, on sovellettava 1 päivästä tammikuuta 2013 koko ajoneuvoa koskevaan EY-tyyppihyväksyntään direktiivin 2007/43/EY 6 ja 9 artiklan mukaisesti sekä ajoneuvon EY-tyyppihyväksyntään sähköturvallisuuden osalta.

9. Yhdistyneiden Kansakuntien Euroopan talouskomission säännön nro 100 muutossarjaa 01 on sovellettava 1 päivästä tammikuuta 2014 uusien ajoneuvojen rekisteröintiin, myyntiin ja käyttöönottoon.

10. Yhdistyneiden Kansakuntien Euroopan talouskomission säännön nro 100 muutossarjaa 00 on sovellettava 1 päivästä tammikuuta 2011 koko ajoneuvoa koskevaan EY-tyyppihyväksyntään direktiivin 2007/43/EY 6 ja 9 artiklan mukaisesti sekä ajoneuvon EY-tyyppihyväksyntään sähköturvallisuuden osalta, sanotun kuitenkaan rajoittamatta 1 kohdan soveltamista.

11. Yhdistyneiden Kansakuntien Euroopan talouskomission sääntöä nro 100, muutossarja 00, on sovellettava 1 päivästä tammikuuta 2012 uusien ajoneuvojen rekisteröintiin, myyntiin ja käyttöönottoon.

2 artikla

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä .

3 artikla

Tämä päätös on osoitettu kaikille jäsenvaltioille.

Tehty Brysselissä

Neuvoston puolesta

Puheenjohtaja

[1] EYVL L 346, 17.12.1997, s. 78.

[2] EUVL L 263, 9.10.2007, s. 1.

[3] EUVL L 200, 31.7.2009, s. 1.

[4] EUVL C […], […], s. […].

[5] EUVL C […], […], s. […].